ועדת הכלכלה, כנסת 18, פרוטוקול מספר 29, 2009-06-16 11:30

אופיר אקוניס: ב-10 ביוני עברה הצעת חוק 949 לתיקון פקודת התעבורה שמתירה חנייה בתחנות אוטובוס בימי מנוחה, כלומר בימי שישי החל מכניסת שבת ועד צאת השבת, ובימי מנוחה שהם חגי ישראל.

אופיר אקוניס: אמרתי שאני תומך ומעריך את הסטטוס קוו והישארותו במתכונתו הנוכחית.

אופיר אקוניס: זה אומר שאין תנועת אוטובוסים ביום שבת ברוב רחבי המדינה.

אופיר אקוניס: הסתייגתי במליאה מערים כמו חיפה, אילת או קו נצרת חיפה.

אופיר אקוניס: ההצעה הזאת עברה ברוב של 33 חברי כנסת, נמנע אחד ו-0 מתנגדים.

אופיר אקוניס: אנחנו פה לדיון לקראת ההכנה לקריאה ראשונה.

חוה ראובני: אנחנו חושבים שההצעה גורפת מידי.

חוה ראובני: אנחנו חושבים שיש מקומות שבהם תחנות האוטובוס לא צריכות לשמש לחנייה מחמת הנזק המערכתי שזה יגרום לתחבורה ציבורית, בין אם מבחינת הפרעה לתנועה ובין מבחינת בטיחות.

חוה ראובני: אנחנו נרצה להציע כמה סייגים לעניין סוגי תחנות אוטובוס שבהם גם בימי מנוחה אנחנו חושבים שאין מקום להתיר את החנייה.

גבי נבון: ישנם ימי מנוחה שנקראים ימי מנוחה אבל התחבורה הציבורית עובדת בהם כל היום.

אתי בנדלר: ימי המנוחה כהגדרתם בסעיף 18א(א) לפקודת סדרי שלטון ומשפט הם שבת ומועדי ישראל, שזה 2 ימי ראש השנה, יום הכיפורים, ראשון ושמיני עצרת של סוכות, ראשון ושביעי של פסח וחג השבועות.

אתי בנדלר: אלה ימי המנוחה במדינת ישראל.

גבי נבון: אנחנו מתנגדים שיחנו בתחנות מרכזיות, בתחנות קצה או במסופים של התחבורה הציבורית שמשמשים לחניון של התחבורה.

גבי נבון: כמעט בכל הארץ ישנם קווים שפועלים לפני צאת שבת.

גבי נבון: על פי תקנה 386 הם עובדים לפני צאת שבת.

גבי נבון: אם יחנו באותן תחנות זה יהווה הפרעה לאותו אוטובוס לעצור בתחנה.

אתי בנדלר: אתה מדבר על אוטובוסים שיוצאים זמן מסוים לפני צאת השבת.

אופיר אקוניס: אתה מתכוון לאילת, לקריית שמונה?

גבי נבון: אני מתכוון לכל הארץ.

אתי בנדלר: יש קווי אוטובוסים שעובדים גם בימי המנוחה.

אתי בנדלר: עליהם היושב-ראש מוכן לסייג את התחולה.

אתי בנדלר: אתה מדבר על סוג נוסף של אוטובוסים, קווי שירות שלא עובדים במהלך ימי המנוחה אבל מתחילים לעבוד עוד בטרם יציאת שבת.

אתי בנדלר: מדוע לא לסייג את אותן תחנות?

אופיר אקוניס: זה לא חל על מסופים כי הם מלאים באוטובוסים שחונים.

אופיר אקוניס: אין סיבה שברח' דיזינגוף לא יחנו בתחנה של קו 5.

גבי נבון: גם פה יש הסתייגות קטנה.

גבי נבון: יכול להיות מצב שאין בתחנה מפרץ.

גבי נבון: אם ניתן היתר חנייה בתחנה שאין בה מפרץ זה יכול להוות הפרעה לתנועה.

גבי נבון: במפרצים אנחנו חושבים שאפשר לתת.

גבי נבון: אם יחנו בדיזינגוף בציר התנועה זה יכול להוות הפרעה לתנועה.

גבי נבון: אנחנו חושבים שלא כדאי לעשות את זה.

גבי נבון: בנת"צים או במת"צים שיש בהן תחנות זו גם בעיה.

אתי בנדלר: נת"צים או מת"צים זה כל הנתיב.

אתי בנדלר: האם מותר לרכבים פרטיים להשתמש בהם בשבתות?

גבי נבון: יש מקומות שכן.

גבי נבון: אם אנחנו מתירים את זה הבעיה תהיה באכיפה.

גבי נבון: מה אם נגיע לצאת השבת והרכב ממשיך לעמוד?

גבי נבון: הרשות המקומית תהיה אחראית לאכיפה.

אופיר אקוניס: הרשויות המקומיות ישמחו לעשות זאת.

גבי נבון: במידה ולא תהיה אכיפה הסנקציה תהיה שניקח מאותה רשות את ההיתר.

אופיר אקוניס: הרשות איתך בעניין הזה.

אופיר אקוניס: היא תשמח.

אופיר אקוניס: חלק גדול מההכנסות – בעיקר בתל-אביב - הן מהגרירות.

גבי נבון: החשוב ביותר זה סימון התחנות עצמן.

גבי נבון: את זה צריך לקחת בחשבון.

אתי בנדלר: אין ספק שניתן לסמן את השעות המותרות לחנייה.

מיכה פרלמן: אנחנו הבענו את ההתנגדות שלנו בוועדת שרים לענייני חקיקה.

מיכה פרלמן: אנחנו פוחדים מזה שיהיה עודף של רכבים שיחנה כדרך קבע במפרצים האלה.

מיכה פרלמן: הסיבה לחשש שלנו היא הפגיעה בשירות התחבורה הציבורית.

מיכה פרלמן: התשתית של התחבורה הציבורית היא תשתית כזאת שנפגעת גם מדרך האכיפה והשימוש ברכבים פרטיים.

מיכה פרלמן: בתחנות ובמפרצים הדבר מאוד קל להמחשה.

מיכה פרלמן: עצם העובדה שהאוטובוס לא יכול להיכנס למפרץ והוא חוסם את התנועה זאת פגיעה.

מיכה פרלמן: לכל מי שרוצה לעלות על האוטובוס הזה קשה.

מיכה פרלמן: ככל שמגבלות הנגישות שלו יותר גדולות עוד יותר קשה.

מיכה פרלמן: האדם הפשוט צריך להשתחל בין רכבים, להיכנס לכביש ולעלות על האוטובוס.

מיכה פרלמן: הדבר הזה פוגע בכל האטרקטיביות ובכל היכולת של התחבורה הציבורית לתפקד כמו שהיינו רוצים שהיא תתפקד.

מיכה פרלמן: אנחנו במהלך לנסות לשפר את התחבורה הציבורית בישראל, לנסות לעודד את השימוש בתחבורה הציבורית בישראל.

אופיר אקוניס: התחנות ליד "בית ידיעות אחרונות" פשוט גורמות למהומה תחבורתית מהמעלה הראשונה.

מיכה פרלמן: תחשוב מה יהיה כשיהיו שם רכבים.

דן ארצי: אפשר לפתור את זה בקלות רבה.

דן ארצי: אפשר להמשיך את שטח ההפרדה הבנוי ולא לאפשר לאוטובוסים או לכל מיני נהגים סוררים לעשות את החיתוכים האלה.

לאה ורון: מר פרלמן, האם תרצה להתייחס כבר בשלב הזה לעלות התקציבית שכרוכה בהצעת החוק?

מיכה פרלמן: עדין לא בנינו אומדן.

מיכה פרלמן: אחד המרכיבים שיהיו באומדן כזה זה אובדן ההכנסות הצפוי מהתחבורה הציבורית שמתבטא בהגדלת סובסידיה.

מיכה פרלמן: תחבורה ציבורית מאוד רגישה לעד כמה היא אטרקטיבית בעיני המשתמש.

אופיר אקוניס: היא לא קיימת בשבת.

מיכה פרלמן: אנחנו מדברים על מה קורה כאשר לא הכל מתנהל כמו שצריך, מה קורה כשאין אכיפה מסודרת וכשהאנשים לא מפנימים את ימי החג הנכונים ואת העניין של מתי כניסת שבת ויציאת שבת.

מיכה פרלמן: ככל שלתחבורה הפרטית יהיה יותר מקומות חנייה ויהיה יותר קל להתנהל בה אנחנו יודעים שהתחבורה הציבורית תהיה פחות אטרקטיבית.

מיכה פרלמן: זה יבוא לידי ביטוי בכך שימכרו פחות כרטיסים ובהסכמי הסובסידיה אנחנו נצטרך לשלם את הפער.

מיכה פרלמן: כדי לנסות ולגדר את החוק צריך לבצע לא מעט פעולות.

מיכה פרלמן: הדבר הזה יצטרך להיות בפיקוח הולם ובמקומות שאנחנו רוצים שיתנו את התועלות לציבור.

מיכה פרלמן: צריך למצוא את המקומות הנכונים שבהם הקווים הם ברורים, כלומר שידוע לכולם שזה לא פועל בשבת ואפילו לא שעה לפני צאת שבת.

מיכה פרלמן: צריך למצוא את המקומות הנכונים בערים הנכונות כדי לבצע את המהלך הזה.

מיכה פרלמן: המהלך הזה צריך להיות בתיאום עם משרד התחבורה ועם כל הגורמים המקצועיים שיכולים לתת את הדעת על איפה המקומות הנכונים שיש להנהיג את הדבר הזה.

מיכה פרלמן: כדי לשלוט בתהליך צריך תמרור נכון.

מיכה פרלמן: תמרור נכון זה תמרור שמגדיר איפה מותר לחנות, עד איזו שעה מותר לחנות.

מיכה פרלמן: התמרור עולה כסף.

מיכה פרלמן: אם הדבר הזה יתפזר על כל התחנות זה יהיה בעלות תקציבית משמעותית.

מיכה פרלמן: צריך להבין מי יהיה אחראי על התמרור הזה.

מיכה פרלמן: הציעו פה שאולי הרשויות המקומיות יוכלו לבצע את התמרור הזה.

מיכה פרלמן: היבט אחר זה סוגיית האכיפה.

מיכה פרלמן: צריך לנתח האם האכיפה הזאת תניב הכנסות.

מיכה פרלמן: אולי כדאי שהחנייה עצמה תהיה בתשלום קטן.

אופיר אקוניס: התשובה היא לא.

אופיר אקוניס: כל הרעיון הוא להגביר את החופשיות ואת ההנאה של האזרח בימי שבת.

אופיר אקוניס: לא תהיה תחבורה ציבורית בשבת.

אופיר אקוניס: זה לא יהיה.

מיכה פרלמן: יש במידות קטנות.

מיכה פרלמן: לקראת מוצ"ש יש הרבה.

מיכה פרלמן: שם צופים את הפגיעה הגדולה.

מיכה פרלמן: הפגיעה לא תהיה בשבת עצמה כי שם יש מעט פעילות.

מיכה פרלמן: הפגיעה תהיה גם באמצע השבוע כשאנשים לא ישימו לב שהחוק הוא רק על ימי מנוחה.

מיכה פרלמן: אנחנו רוצים להבין מתוך החששות האלו איך אפשר להכין את התוכנית הזאת.

אופיר אקוניס: הפגיעה באטרקטיביות של התחבורה הציבורית בישראל היא לא ברעיון להתיר חנייה בשבת.

אופיר אקוניס: מדובר במכלול אדיר של סיבות.

מיכה פרלמן: אבל היא גם לא מוסיפה לאטרקטיביות.

אופיר אקוניס: היא מוסיפה לרבים שרוצים קצת ליהנות בשבתות ולא רוצים שאימת הגרירה של עיריית תל אביב ועיריית ירושלים תהיה מעל ראשם.

אפרת שמש: עד היום כל הנושא של מדיניות האכיפה היה נתון בידי העיריות.

אפרת שמש: היו עיריות שכמדיניות אכיפה פנימית החליטו לא לאכוף את הנושא של איסור חנייה בתחנות אוטובוסים.

אפרת שמש: הנושא של לילה באמצע השבוע הגיע לפני שנה לפתחו של בית המשפט העליון.

אפרת שמש: בית המשפט העליון אמר שאמנם מדיניות אכיפה זה יפה, אבל כדאי שתהיה בהירות בנושא הזה כך שאנשים ידעו מה הוא החוק, איפה מותר לחנות, מתי מותר לחנות.

אפרת שמש: לצורך זה צריך להציב תמרורים.

אפרת שמש: התמרורים לא צריכים להיות לשיקול דעת .

אפרת שמש: הם צריכים להיות ברורים מבחינת שעה.

אפרת שמש: צריכה להיות שעה עודפת לכאן ולכאן, צריכה להיות שעה שתואמת לחורף, לקיץ.

אפרת שמש: אסור להשאיר שיקול דעת לאזרח.

אפרת שמש: אני נוטה לחשוב שעם מדיניות אכיפה ראויה כמו שיש בהרבה מאוד ערים אפשר לחנך אזרחים לחנות במקומות המותרים ובשעות המותרות.

אפרת שמש: בנושא של חניית נכים יש התקדמות מבחינת האכיפה.

אפרת שמש: אי אפשר להגיד שנותרנו איפה שהיינו לפני 10 או 5 שנים.

אפרת שמש: יש מודעות ציבורית.

אפרת שמש: יש תרומה לחנייה הזאת מעצם העובדה שאין אוטובוסים בשבת.

אפרת שמש: לפחות לאנשים שרוצים להגיע לעיר שתהיה אפשרות איפה לחנות.

אפרת שמש: האכיפה צריכה להיות - לפחות בתקופה הראשונה - מוגברת.

אתי בנדלר: אפשר לחשוב על מדיניות ענישה חמורה יותר.

אפרת שמש: במיוחד בחוקים חדשים או בתקנות חדשות צריך שבהתחלה תהיה אכיפה מוגברת.

אפרת שמש: אם אנחנו רואים שיש כל כך הרבה בעיות ביישום אפשר לחשוב על רעיון של פיילוט, אפשר לחשוב על רעיון של תחולה הדרגתית כך שלאט לאט נחיל את זה על ערים נוספות.

אופיר אקוניס: איך אפשר לעשות את זה מבחינה משפטית?

אתי בנדלר: אפשר לעשות החלה הדרגתית במקומות שהשר יקבע.

אתי בנדלר: מבחינה משפטית אפשר למצוא לזה פתרונות.

אתי בנדלר: השאלה אם זה מה שהוועדה מעוניינת בו.

חוה ראובני: ממילא ההיתר יהיה מותנה בקיום תמרור בתחנה ספציפית.

חוה ראובני: איפה שאין תמרור האיסור נותר בעינו.

חוה ראובני: אם התחולה תהיה רק בצפת, אז רק שם יהיו תמרורים.

אתי בנדלר: גברת ראובני, את לא מעלה על דעתך שנאפשר חוק שניתן יהיה לסכל אותו על ידי אי הצבת תמרורים.

אתי בנדלר: ככל שנתקדם עם הכנת החוק ברור שייקבעו הוראות לגבי הצבת התמרורים.

אתי בנדלר: זה לא יישאר לשיקול דעת.

אופיר אקוניס: האם אתם רוצים שנלך על החיוב של העניין, כלומר שבתמרור ייכתב שבתחנה X מותרת החנייה?

חוה ראובני: כן.

דן ארצי: אין ספק שצריך לתת שירות לאזרח ומצוקת החנייה זה צו השעה, אבל אסור שתהיה הצעה גורפת כי הביצוע הוא מאוד מורכב.

דן ארצי: אני יכול לתת כמה דוגמאות למה הביצוע מורכב.

דן ארצי: גם היום תחנות האוטובוס הן בחלק מהמקומות הפקרות.

דן ארצי: אנשים חונים, מורים לנהיגה מורידים תלמידים ואנשים שבאים לקנות ארטיק בפיצוציה חונים בתחנה.

דן ארצי: זה עניין של אכיפה, זה לא עניין של הוועדה.

דן ארצי: משרד התחבורה מפעיל חברות קבלניות - במקרה זאת חברת ריבה - שנותנות דו"ח לנהג האוטובוס על כך שהוא עומד 5 מטר מהתחנה ולא יכול להעלות ולהוריד נוסעים.

דן ארצי: יש היום הפקרות.

אופיר אקוניס: האם אתה אומר שבסוף מי שמקבל את הדוח הוא נהג האוטובוס שנחסם?

דן ארצי: נכון.

מיכה פרלמן: החברה הקבלנית האת בודקת את רמת השירות של התחבורה הציבורית.

דן ארצי: אנחנו משלמים הרבה כסף על התנהגות מאולצת של נהג.

דן ארצי: אתה לא תדחוף אוטו שעומד.

אתי בנדלר: זאת חברה קבלנית שנותנת קנסות?

דן ארצי: היא נותנת קנסות לאגד.

דן ארצי: יכול להיות שאני לא מדייק ואני מתנצל על כך, אבל ישנה ביקורת של חברה קבלנית שמועסקת על ידי משרד התחבורה.

דן ארצי: אני יודע שבמבחן התוצאה אגד משלם הרבה כסף על כך שאוטובוס עומד רחוק מהתחנה, על כך שאישה מבוגרת לא יכולה לעלות לאוטובוס.

דן ארצי: יכול להיות שלא דייקתי לגבי מי שמבחינה טכנית נותן, אבל חברת התחבורה הציבורית משלמת הרבה כסף בגלל ההפקרות.

אופיר אקוניס: האכיפה היא בידי המשטרה.

דן ארצי: אין לי ספק שאתה צודק, אבל במציאות המשטרה עסוקה בדברים יותר חשובים.

דן ארצי: זה לא מה שעומד בראש מעייניה.

דן ארצי: אם מה שמוצע מתקבל אין ספק שצריך לשים תמרור, אבל איך האזרח צריך לדעת על תחילה וסיום קו?

דן ארצי: בפתח תקווה, בכפר סבא, בהוד השרון ובנתניה יש הסעות של עובדי אל-על שעובדות 24 שעות, יש תעשייה אווירית, יש מפעלי דשנים שאגד נותן להם שירותים 24 שעות ביממה, יש הסעות למלונות.

דן ארצי: זאת מלחמת עולם שצריך לתת עליה את הדעת.

דן ארצי: הדברים צריכים להיות ברורים.

אופיר אקוניס: האיסוף של עובדי התעשייה הוא מתחנות אגד?

דן ארצי: כן.

דן ארצי: לעובדי אל-על אגד נותן שירות מחדרה, מנתניה, מכפר-סבא, מהוד השרון, מפתח תקווה.

דן ארצי: הוא מביא את עובדי המשמרות של אל-על או עובדי המשמרות של התעשייה האווירית.

דן ארצי: מדובר על עשרות אוטובוסים במהלך היממה.

דן ארצי: יש את עובדי מפעלי רותם דשנים באזור ים המלח או באזור דימונה שאגד נותן להם הסעות.

דן ארצי: נקודות האיסוף וההורדה הן בתוך תחנות אוטובוס.

חוה ראובני: צריך רק לומר שזה אסור כי זה לא קו שירות.

דן ארצי: בכל מקרה הביצוע נעשה כי זה המקום הבטיחותי ביותר.

דן ארצי: בסך הכל הכיוון יכול להיות כיוון חיובי, אבל צריך לתת את הדעת על כל הדברים האלה.

פנחס גרשון: הכיוון הוא חיובי.

פנחס גרשון: האם מישהו יודע להגדיר מה זאת תחנה, איך נראית תחנה?

פנחס גרשון: יש תחנות שנמצאות בנתיב הנסיעה.

פנחס גרשון: בכבישים בין-עירונים רכב שעומד בתחנה יכול לחסום פנייה ימינה שקיימת בכל צומת.

פנחס גרשון: האם אנחנו רוצים להתיר או לא רוצים להתיר?

לאה ורון: מדובר רק בתחבורה עירונית, לא בתחבורה בין-עירונית .

פנחס גרשון: תחנת אוטובוס אידיאלית נראית כמפרץ.

פנחס גרשון: כשאתה נוסע בנתיב שלך יש לך אלכסון.

חוה ראובני: רשות תמרור מקומית לא אומר שזה עירוני.

פנחס גרשון: גם מע"צ היא רשות תמרור מקומית.

אתי בנדלר: ככל שיש קווים בינעירוניים בתחום הרשות המקומית היא רשאית לעשות את זה.

חוה ראובני: אם כל החוק הזה מדבר רק על התחום העירוני צריך לומר את זה במפורש.

חוה ראובני: האמירה של רשות תמרור מקומית לא אומרת את זה, כי מע"צ היא רשות תמרור מקומית לכל הכבישים הבין-עירוניים.

פנחס גרשון: איך נראה מפרץ אוטובוס?

פנחס גרשון: יש אלכסון כניסה לאוטובוס.

פנחס גרשון: יש קטע ישר ויש קטע שיוצא.

פנחס גרשון: האם אפשר יהיה לחנות עם הרכב באלכסון?

פנחס גרשון: בקטע הישר הוא לא מפריע.

פנחס גרשון: ברגע שפרייבט עומד באלכסון כבר יש לו בליטה שנוטה לכיוון הנתיב.

פנחס גרשון: האם אנחנו רוצים או לא רוצים?

פנחס גרשון: לאור כל הבעיות הפינצטיות האלו שמעלים פה ההחלטה לדעתנו צריכה להיות בידי רשות התמרור המרכזית, קרי משרד התחבורה.

פנחס גרשון: הוא זה שיודע את מסלולי הקווים, הוא זה שיודע את לוחות הזמנים, הוא זה שיכול להורות מתוקף תקנה 18 לתקנות התעבורה.

פנחס גרשון: הוא יכול להגיד איפה כן ואיפה לא.

פנחס גרשון: הוא יחליט.

פנחס גרשון: הביצוע יהיה על הרשות המקומית.

פנחס גרשון: לא הגיוני שבתחנת אוטובוס נוסיף עוד תמרור.

פנחס גרשון: אני מציע שזה יהיה במסגרת תמרור ב56, שהוא זה שמורה על תחנת אוטובוס.

אופיר אקוניס: יש תחנות אוטובוס שזה רק דגל.

פנחס גרשון: לא הגיוני שנוסיף עוד עמוד ועוד דגל.

אופיר אקוניס: על הדגלים אתם יכולים להחליף.

אופיר אקוניס: אם יש שינוי בקו אתה מחליף את זה.

אפרת שמש: שעות פעילות הקו אינן תמרור.

אופיר אקוניס: לפעמים הם מוסיפים על הדגל של קו 5 שהוא פועל עד 24:00 בלילה, או משעה 23:00 מרחוב אחר.

גבי נבון: יכולים להיות 10 קווים שעוברים בתחנה אחת.

אופיר אקוניס: בדרך כלל יש עד 4,5.

גבי נבון: מה עושים אם באותו מקום יש 3 קווים שעוברים בשבת ו10 קווים שלא עוברים בשבת?

אפרת שמש: ברגע שיש קו אחד שעובד בשבת זה פוסל את הכל.

בנימין סמו: אנחנו תומכים בהצעה.

בנימין סמו: כל עניין האכיפה הוא בתוך הרשויות המקומיות.

בנימין סמו: הרשויות המקומיות הוסמכו לטפל בכל העניין של חניות, עצירות במקומות אסורים ופינוי של אותם רכבים.

בנימין סמו: הסנקציות מיושמות.

בנימין סמו: אני רואה את זה באופן אישי כתושב תל-אביב.

אופיר אקוניס: האכיפה עובדת שם טוב.

בנימין סמו: אין ספק.

בנימין סמו: המשטרה מטפלת בכל אירוע שהוא לא ביכולות של הרשויות המקומיות, כמו במצב של הפרעה קשה לתנועה.

בנימין סמו: המשטרה מגיעה ומטפלת באירועים האלה.

בנימין סמו: מרבית האכיפה לעניין חנייה בחניות אוטובוסים נמצאת ברשויות המקומיות.

בנימין סמו: כך גם היה בהרחבת הצו הזה.

בנימין סמו: אנחנו סבורים שחייבים להגביר את הסנקציה כאשר מתעוררת בעיה של חנייה במקום כמו תחנות אוטובוסים.

בנימין סמו: צריך לטפל בנושא הזה.

בנימין סמו: צריך להיות ערוכים לטפל, כי אם לא יטפלו ביד קשה באותם מפירי חוק אנחנו נקבל את כל התוצאות לאחר מכן כהפרעות לתנועה ועומסי תנועה.

בנימין סמו: צריך להגדיר מחדש את הסנקציות שיש לתת לאותם מפירי חוק שיחנו באותם מקומות.

בנימין סמו: באופן כללי אנחנו בעד, כפוף לכל מה שנאמר וכפוף לכל הבעיות שמתעוררות.

אופיר אקוניס: עו"ד ראובני, האם תוכלי לגבש במהירות האפשרית נוסח על מנת שנוכל להתקדם בעניין הזה?

אופיר אקוניס: יש את הבעיות שכולם העלו.

חוה ראובני: אנחנו יכולים לנסות להכין משהו.

חוה ראובני: כיוון שהרזולוציה כאן היא לא רזולוציה שמתאימה לחקיקה ראשית, אולי נכון יותר לקבוע את זה כסעיף מסמיך שמסמיך את רשות התמרור המרכזית באיזה שהוא אופן ואת כל הפרטים להוריד מהמדרג החקיקתי לרמה של תקנות או לרמה של החלטה של רשות תמרור מרכזית.

חוה ראובני: היא תקבע פוזיטיבית, היא לא תהיה רשאית.

חוה ראובני: נראה לי שכל הפרטים האלה לא מתאימים לחקיקה ראשית.

אתי בנדלר: אני חוששת ממצב שאם זה יהיה סעיף מסמיך ויהיה צורך לקבוע לאחר מכן תקנות או כללים הסכם הסטטוס-קוו עלול להישבר.

אופיר אקוניס: אני מציע שעד 30 ביוני תגבשו נוסח.

יערה למברגר: בגלל עומס משמעותי של חוק ההסדרים אנחנו מבקשים.

יערה למברגר: .

אופיר אקוניס: אני רוצה קריאה ראשונה עד סוף הכנס.

אופיר אקוניס: עד 15 ביולי אני מבקש את הנוסח.

אופיר אקוניס: אני רוצה שזה יהיה בחקיקה ראשית כפי שסוכם עם שר התחבורה.

אופיר אקוניס: תודה רבה, הישיבה נעולה.